khistorydata/jeongjo-sjw-relations huggingface dataset:
정조 17년 · 목
書啓略曰臣伏承忠淸道按覈之命卽日登途廣布耳目先爲採探到公州牧燕歧縣監黃運祚全義縣監金思羲參覈官差定眼同開坐在囚諸人及其外當問各人次第盤問則私奴命業招內以具永興婢夫入處行廊矣二月二十二日夜具奴羅卜來呼曰今有盜賊之變云故與梁云善吳千得等同爲入去則羅卜母子以爲盜賊三十餘名張炬突入連呼捕盜軍士自稱知世大監內房上邊錢貨所藏之樻以杖打破三百八十兩盡爲偸去云渠妻貴禮伊夜與渠同宿中鎗圻裳非所可論婢夫卜得兩朔足病之餘少差運步而爲賊所傷元無是事金命新與具永興在前則逐日相從矣今二月初以居士朴哥事命新以書責之從此以後更不往來及其呈狀發捕之後校卒等來到則具永興招入一校於內行廊有所酬酢所言之辭不得聞知而營庭取招時再招則果爲據實直告三招時則多般施威不勝惶㥘以不逢賊樣納招云淸州鎭將校李震郁招內二月二十八日夜自兵營招致渠於裨將廳兵房裨將韓再郁招入房中與趙繼玩成德寬金大鵬使之同往德坪而卞之乭鄭原乭兩漢卽娚妹也之乭膂力過人云造給鐵鞭四箇使之譏捕而造鞭之際天已明矣待曉出去則之乭已自公州鎭先爲捉去故直爲往捉原乭還向全義之路忽有二人擧火躡後懇請停行追至後相見則乃具家婢夫命業及銀甲也其言曰原乭輩之被捉謂出吾宅之指囑其家屬來到吾宅作亂無比汝輩還來吾宅明言其不然之狀云而不爲聽從其夜還去德坪捉得才乭之妻自美德則其言曰金興得金成孫平日多有不美之事云故原乭妻石丹才乭妻自美德及興得成孫等果爲捉來而往問逢賊事狀則具永興詳言見失之物又曰賊徒斥呼吾名曰吾是知世大師云其所謂知世大師之說或是賊徒之漢語耶伊後三月初四日兵使又令出使而牌子中名不知豐角金生員興德金生員使之捉納而豐角卽金命新也興德卽金甲得也此兩人果爲捉來云趙繼玩招內豐角生員推捉之行歷入具家則具永興招問何故更來故答以欲捉豐角喪人而來云爾則永興曰今則治賊始得正路矣仍以諺書錄給男女二十餘人姓名曰此皆吾之廊屬與親信者勿爲混同捉去云又爲作書於兵使要以傳致故幷與書簡及姓名記入納兵使鄭原乭被囚後自美德捉來時具永興曰原乭卽大賊取服未易必以火繩掛耳插指然後可以得情云自美德招內渠夫才乭出往牙山之後兵營出使忽然來到捉入兵營謂以盜賊一次究問後拘留於裨將廳茶母間而韓裨將每日招入房中從容言曰汝夫旣已就捕而當此凶年暫爲行賊不是異事汝若以鄭原乭李執莒金甲得金成孫金興得等謂之火賊則幷與汝夫明當白放仍爲饋餠給飯故與執莒面質時一依韓裨所指揮誣飾爲說云洪銀甲招內以具家傔從其時出他逢賊光景果不目見而具家所在錢貨八百兩則自京下來二百兩則自南陽持來又有租作錢者而元無田畓斤賣之事云韓再郁招內具家逢賊呈訴鎭營之後欲探賊情營吏兪濟禧先爲出送則濟禧錄來卞之乭卞才乭鄭原乭金命新成孫興得興吉等姓名而言曰渠自廉探知得云自美德招入房中事適有喫餘之飯果爲招入饋給之際兪濟禧來言曰石丹招中金命新爲賊魁云更問自美德以驗其異同云故果爲詰問而自美德則不言金命新而別無饋餠之事又無密語敎囑之擧且況與具純平生所時之間云兪濟禧招內當初往探時具永興曰豐角金喪制亦極殊常云故幷與原乭等果爲錄納而以探知樣瞞告云矣此獄肯綮專在於具純家逢賊與不逢賊金命新冤死與不冤死而二字凶言之做出與否其所關係尤爲重大臣於下去之路廣加採探則皆言初不逢賊矣及在行査之時命業等三人之招若是丁寧當初若干逢賊實爲的實而此不過尋常穿窬之輩略聚徒黨乘夜劫奪而其所見失亦爲不多據實呈狀則人孰不信而乃反極意譸張專事疑眩終至於修隙娼嫉之人嗾成構捏之獄人莫不駭惑憤惋且以渠之供辭言之衣服雜物前日所失冒錄云者旣歸誣罔與金命新言詰在於再昨年云云及奴僕輩之被創與裂裳等事都是巧飾取見其呈訴於巡營者則所失錢貫謂是賣沓之物而觀於諸招亦歸虛罔至於金命新事謂出於自美德石丹之招而石丹旣逃雖絕究覈之路而兪濟禧之受嗾具純渠旣納招勒成獄案顯有其跡自美德招內元無命新納告之事則當初納告之說自歸虛謊而況無可執之贓則便同無皮之毛至於二字凶言當問各人處多般施威屢次究覈終未得其端緖又爲別歧採探其說各異則其所覈情只在於渠罪人具純亟令王府嚴鞫得情不容少緩前兵使李光燮偏信具純之虛張又聽奸吏之誣告旣未捉贓認以大賊至使賤裨惟意鍜鍊原其情則非出枉害平民之意而執其跡則難免勒成獄案之歸終至於專主執抝之已見不顧體統之大壞諸般擧措萬萬駭然而金命新之致死旣非被杖雖緣疾病渠輩之謂以冤死其勢似然則李光燮之偏聽誤決之罪合施重勘前淸州營將李文協治盜之政固當先執贓物始乃推捕而多縱校卒枉捉平民已極怪駭而一從兵裨指揮惟以鍜鍊爲事者尤爲寒心其罪狀亦宜勘處罪人李執莒鄭原乭等旣無可捉之贓又無可疑之跡而旣已承服於兵營則不可遽然放釋故姑爲出付公州營將尹守默使之酌決金興得金成孫金甲得等俱是命新之至親而初無可執之贓又無取服之事先爲放送李震郁等雖稱兵使之分付而不無暗結具純之跡故幷分輕重嚴棍放送其餘諸人別無更問之端亦爲放送兪濟禧則一聽具純之言其所錄給金命新等諸人謂以廉探瞞告兵使者已極痛惡而誘引石丹誣招金命新者顯有其跡爲先嚴刑一次後姑爲仍囚以待結末更爲嚴處之意移文于本道道臣兵裨前僉使韓再郁與具純相通之跡雖不昭著而與兪濟禧輩表裏和應釀成獄案之罪嚴刑取服斷不可已而纔經時疾慮或徑斃略干加刑後姑爲仍囚以待處分之意移文道臣至於自美德渠以年少無知之女被人誘脅至於誣告固不足深責而姑俟韓再郁之結末加刑放送之意移文道臣私奴命業等或直招於平問或吐實於加刑別無更問之端姑待結末卽爲放送之意分付於公州牧
정조 17년 · 강
召見忠淸道按覈御史洪大協于重熙堂命嚴囚罪人具純絕島減死定配時囚李光燮遠地定配忠情監司李亨元罷職
정조 17년 · 목
予謂大協曰具純之逢賊一事亦一疑案而今見書啓逢賊則果是眞的矣大協曰書啓已爲條陳更無可達而逢賊則各人等反覆究問果是眞的而具純誣人之罪不在逢賊與不逢賊矣予曰金命新之致死其果染癘耶大協曰初無被杖之事而果以癘病而致死其妻亦染癘而死矣○敎曰今番公州牧按覈之擧卽三大疑案也其一具純之不逢賊而曰逢賊其二金命新之威逼殺與邂逅死其三所謂知世大監或大師或卽之稱號欲知具純之白做與否觀此繡啓逢賊則分明云而三人招供足爲左契矣命新夫妻之死染癘丁寧云而命新不被一杖竝與平問不爲則謂之由渠猶未必十分的然矣所謂稱號自前無識穿窬之流賞有言說云而繡衣聞於土着者土着者亦聞於德坪之金矣又況三條按覈皆有段落之歸趣到今雖日取十招於具純豈有究竟之時乎大抵挾渠私憾惹出葛藤錄給姓名於兵營廉吏於是乎物件則幻少而爲多命新則橫罹而茹冤究厥致此之由一則具純之無狀也二則具純之不良也渠以朝官得此罪名査案狼藉十目難掩渠雖喙長焉敢發明至於大監大師等不經無倫之說渠之得免自做在渠可謂再生之秋旣非自做則別無更問於渠者然渠之生出獄門非惜於渠也欲使勿斃於囹圄禁府嚴囚罪人具純絕島減死定配以謝金命新夫妻之恨語雖俗耳眞所謂可以喩大李光燮事此正非人情不可近渠與具純纔免世嫌則挺身右袒若已逢賊鐵椎四箇之達夜打造何其擧措之太甚乖舛而張札謄本出自裨囊道臣繡衣無不目見渠之厚於所薄不可以厥札之有往無覆難脫浴祼之譏無論如此如彼盜亦人耳降氣而恕觀無疑處索疑求生於必死如是宅心如是聽理然後人無枉死死不齎冤而光燮抑獨何心縱吏而莫察奸僞委裨而若仰頤指彼命新之死究其所由純與光燮無異於百步五十步且況渠家將家也將種自異行已之崖異決非美奇目下所犯亦由於胷中膜塊之只在與道伯較挈苟不然也上營鎭將何可拿去乎似此武弁若不嚴法重繩非所以杜後弊活渠家之意待病間還囚他罪同捧供後時囚罪人李光燮遠地勿限年定配所謂兵裨韓哥令道伯嚴刑三次遠島爲奴尋常訟獄宜加詳愼況人鬼之別在於反覆間則具純逢賊一款道狀與繡啓不無徑庭如是處分之後道臣豈可無罪忠淸監司李亨元施以罷職之典
정조 17년 · 강
飭湖西諸倅査啓斯速修啓
정조 17년 · 목
敎曰湖西諸倅査啓尙不來到必因按覈奉命之行而然今則旣處分尤無可引之端査啓皆令不多日內修啓俾無時任諸倅癏曠之弊事令廟堂嚴飭錦伯處
정조 17년 · 강
命光陽順天兩邑稅船晚裝委折關問該道致敗船人之犯科與否卽爲査實
정조 17년 · 목
戶曹啓言觀此忠淸監司李亨元狀啓則枚擧瑞山郡守鄭時采牒呈以爲光陽順天兩邑田稅米太一千十石零所載船一隻今初二日到水原息島前洋爲風潮所驅漂還於泰安萬岱島前洋覆役云泰安縣監韓永逵牒呈以爲光陽稅船一隻若或致敗於所斤掌內萬岱島則候望監官何不馳告乎以此言之非本縣境可知云所斤僉使金命嶷牒呈以爲瑞泰兩界之間水宗在焉彼此界限旣甚分明敗船之草灘始自熊島連亘鳥之浦則瑞山地界的然無疑云稅船致敗何等驚駭之事則毋論彼疆此界惟當趁速拯出而今此邑鎭之急於爭界不思鉤拯已至多日萬萬寒心今方星火發關嚴飭於瑞泰兩邑及所斤僉使處使之竝力鉤拯以唐津縣監徐有升別定鉤拯差員又發臣營褊裨使之眼同董督期於不日準拯而敗船處境界亦令區別待其報來續當陳聞瑞山前郡守鄭時采所斤前僉使金命嶷俱不可以已遞而有所容恕其罪狀令攸司稟處泰安縣監韓永逵雖在後倉漕船致敗之所穀物旣已準拯則只事卞別境界諉托曝曬致使時急擧行之事以致屢日遲滯者萬萬駭然所當論勘而目下鉤拯時急姑待畢拯陳聞計料騎船監色沙格等敗船情節及水原唐津護送監色究覈等事待畢拯續當修啓云矣今此光陽順天俱以初運之邑裝載在於三月之內而六月始過湖境海路雖曰候風寧容如是稽緩乎船格之逗遛作奸固已痛惡而該邑之裝運過時其罪尤大光陽縣監李祖範順天府使洪述祖爲先罷職令該府拿問重勘該邑之晩裝不能察飭責在道臣全羅監司權▣爲先從重推考瑞山前郡守鄭時采所斤前僉使金命嶷令該府拿問嚴處泰安縣監韓永逵旣以後漕倉漕船致敗地方官方有拿來嚴問之命姑不擧論護送監色依新定式嚴刑遠配忠淸監司李亨元漕船致敗前後相續於本道之境沿邑護送不能察飭之失有所難恕從重推考船格之情節鉤覈穀物之衙門區別等事請待具格登聞更爲稟處允之敎以光陽順天下去船隻果能趁期下去而該邑故爲緩裝晚發則該倅依回啓罷拿令該曹口傳另擇待下批辭朝萬一中路逗遛罪在船人其委折先爲關問該道詳査報來後更爲草記稟處而船人犯科與否與該司堂上卽爲査實
정조 17년 · 강
忠淸監司李亨元以石城縣監金復光治蹟論啓
정조 17년 · 목
狀啓以爲石城縣監金復光臣之赴任後已經再考治績得失毀譽虛實略有斟量而捧糴之欠精蓋昨年水災本邑尤甚民間穀品擧皆荒劣而開倉之初頗加董飭及夫封庫在卽收殺時急畢竟所捧之穀多有不精之弊房嬖之招譏果有所以而內外使喚之際自不無聽聞之礙譏笑之目容或無怪而至於政令施措之間別無爲害取怨之端以實蹟言之願治之心終始不怠捐廩繕廨頗著修擧之誠殫力董賑可見愓勵之效其他治政之間姑無可摘之疵
정조 17년 · 강
命時囚申啓文公罪勘放卽爲還官趙鎭奎等照律朴尙春議處朴齊家行査間保放仍命金吾執筆都事拿處
정조 17년 · 목
義禁府啓言海美縣監申啓文原情以爲本縣兼討捕之任凡係譏詗校卒之出送村閭自來頻數故到任以後嚴加操切而貽弊民間之說或有及聞於事過之後則雖隨現痛懲而莫察於奸弊未售之前自歸於束下解弛之科至於治盜之棍一款戢盜外曾不妄施而昨年秋事大歉還穀未捧厥數居多之中頑校猾吏從中拒納面任戶首觀望緩督故此則不拘刑笞之常格間以行用棍懲治莫非疏率之罪云矣請議處敎以公罪草記勘放待城門開卽爲還官又啓言泰仁縣監趙鎭奎原情以爲官貿偏責富戶事則本邑有所謂接應監官名色以邑中稍實戶差出凡係官府所用雜物以價本出給使之策應便成三十餘年流來之規而稍實戶之一番見差果有難支之弊故近以鄕假吏中各一人差出貿易色吏仍又築筒收租約爲五百餘石故設置補役廳以爲添補之資稍實戶接應監官之名永爲革罷者今爲數朔則今此道狀中有若創行者然實爲瞹昧私賄多行寵客事則本無衙客公私文簿躬執擧行今至五年或有京鄕往來之人而不遇一時哺餟之類雖欲捧賂而干政實無用事受囑之頃則所謂寵客之指何人私賂之爲何物無以仰對而從稱遲晚請刑推得情敎以草記論理議處因爲照律又啓言庇仁縣監任長源原情以爲賑民有國之大政而賣鄕亦有許多般溝壑萬命嗷嗷垂盡參前倚衡惟賑一事而口多穀少無以爲濟錙累銖積難以爲繼縣有李遇臣者曾經別監未及座首願納錢四百緍得以陞鄕云故招集儒鄕明白洞諭馳進營門面議厥由後齒其名於案上首其任於廳中名雖賣鄕實則補賑云矣請議處敎以草記議處照律又啓言結城前縣監朴尙春原情以爲臚則所犯一則牟還之在外庫分石二則改量加報徒貽民弊三百結歸於吏橐而本縣只有一倉本無外庫親監捧分雖欲分石弄奸萬無其路至於改量時加卜果爲一百十七結零而此必是流來見漏故往議營門一百結則略略均排分給九面者每面或十餘結或十結其餘十七結則加總新案中三百結加報之言千萬慮外而每面二結九面分俵爲十八結云者誠是虛無三百結歸於吏橐云者尤爲瞹眛許多物力自當辦備不斂分錢自初至終民不見吏吏不出村別無爲弊之端而誠不孚民自陷大戾莫非昏謬之罪云一辭發明終不直陳請刑推得情敎以除刑推議處又啓言栗浦前權管韓德載原情以爲庚戌七月待罪本鎭反閱穀簿則流來逋欠爲一千一百四石零故日三徵捧兩年所捧爲四百八十八石零其餘未收之穀末由準捧果未免因循反作及夫遞歸之時進見統帥則以還穀事有所及問故以略干收殺之意果爲酬酢而歸云泛稱遲晚請刑推得情敎以除刑推以草記議處照律又啓言扶餘前縣監朴齊家原情以爲抄飢不精戶多流亡事本縣飢口爲一千二百餘口之多則固不敢自謂一一皆精而以事勢指之本縣四境皆賑邑則民之流離雖欲就食其望自絕則恐無以不付賑之故輕其本土之理處事太輕訟或偏聽事別無模捉之可以分疏營賑而區劃不受則人謂還穀那移事本縣係是公賑邑則依營關無論某樣穀直爲取用以待會減則都無事而愚意本縣穀總不足無以排巡給還故三月新捧上後直以需米充補賑資用下之數則畢竟自備之數多而公穀之會減少此所以有區劃不受之名而其實無穀可受非不受也催稅而囚禁太久則擧怨農時之坐失事凡捧稅之日皆農時也實無不囚而捧稅之望以此受罪何敢自明私債督徵一何非時事所謂私債非積年宿債之謂也自五十文百文以上民之以納稅爲請者不得不査問捧給童民決棍專由引滿事外邑之規官屬用棍民不用棍則雖壯民未嘗用棍何況童民乎有一年近三十之知印因事一受棍而其人卽得罪汰吏之親姪則以此爲謗容或無怪至於引滿赴任以後依營關禁酒畢賑以前竝斷官釀則可謂皮之不存而若其所由致此則有之本邑卽七年九易倅之弊邑耳赴任以後鉤覈吏逋七百餘石及別還千有餘石則不悅者衆矣還穀出給之時改斛量以分則倉色恐矣又劃下災結爲九百六十餘結而較勘査陳舊册及量案得疊錄虛張之數四百五十餘結盡屬俵災則各面書寫及都書員輩失其囊橐自去冬胥動浮言必欲甘心構之巡營則計不得售或掛書於場市或投匭於官庭威脅恐喝其言絕悖未幾而所謂都書員之逋欠稅米一百六十石者破枷而逃走則言之所自出可以覷破停退四百石歸屬無處事旣曰停退則明是民間未捧又曰不給則不捧之穀何以出給衙客干政事初無强近族屬之隨去者只與一戚人習於數學者同較田案則謗之所歸果不出所料云泛稱遲晚請刑推得情敎以渠供如此令該道詳査狀聞後議處渠則保放○敎曰朝筵有開坐捧供之命而門限時始爲修啓當該執筆都事拿處該吏令該曹嚴治
정조 17년 · 강
召見下直守令及同義禁趙心泰于熙政堂梁山郡守吳鼎源禮山縣監丁述祖燕歧縣監趙鎭寧長鬐縣監張益福
정조 17년 · 목
予謂心泰曰昨日開坐時具純果無更問之端乎心泰曰只以欲生之德意傳布則渠亦感泣言生出獄門莫非聖恩只切感惶而已云矣予曰李光燮待差病還囚只問御史論列而已至於具純事今不必更問於渠矣按覈御史書啓卿等詳覽論列行會營邑擧行可也心泰曰兩營騎士事畿伯爲兵判時筵稟罷其取才之法而渠輩不無抑鬱之歎兩營中各一人如前試取似好矣予曰此則日後與兵判相議更稟也○承旨徐龍輔啓言禮山縣監丁述祖不待下詢徑先奏對事體未安請推考從之又啓言長鬐縣監張益福職姓名奏對之際擧措駭然請重推從之○承旨林濟遠啓言長鬐縣監張益福重推之下擧措之顚倒奏對之駭錯愈往愈甚不可問備而止何以爲之乎敎以遐方之人不識筵體必由於惶㥘纔已推考渠之下去後堪任不堪任付之道伯考察狀聞以今日筵席所見觀之禮山倅之做錯不下於長鬐然治績不在於奏對之喋喋亦從寬典姑不深責下去後堪任與不堪任令道伯限秋冬考察狀聞
정조 17년 · 목
政院啓言未下直守令當日辭朝事命下矣山淸縣監李勉齊燕歧縣監趙鎭寧兩司俱不得署經云兩司未肅拜呈告人員請幷牌招署經命幷許遞
정조 17년 · 강
以趙宗鉉爲大司憲尹在醇爲執義李挺龍李鎭宅爲掌令姜文煥金憬爲持平申光履爲大司諫李龜雲爲司諫兪岳柱爲獻納李光鉉池德斌爲正言竝前望也
정조 17년 · 강
蕩滌張至顯校書分館仍飭芸閣分館者以芸閣收用
정조 17년 · 목
敎曰今因前望落點見之持正前單中張至顯尙在校書分館中特爲蕩滌事分付因此又思之旣命分館於芸閣則銓曹當以芸閣收用而近來此規有名而無實此後嚴飭銓曹俾勿如前
정조 17년 · 강
命壯勇衛李永植邊將除授
정조 17년 · 목
本營以永植射會時連六巡全布啓敎以加資屬耳邊將除授
정조 17년 · 강
嶺南暗行御史李相璜進書啓別單
정조 17년 · 목
政院以相璜旣入闕中謂有身病不爲祗肅請推考敎以實病果然云勿推
정조 17년 · 강
命嶺南御史書啓依吏兵曹回啓施行仍命知禮縣監李采本道三品職見窠口傳啓下開寧等三邑守令陞敍尙州前牧使李趾采道內遠地竄逐善山等兩邑守令之犯科嚴飭道伯詳査狀聞金烏山城別將陳德履加里浦僉使差擬
정조 17년 · 목
吏曹以慶尙道暗行御史李相璜書啓回啓以爲知禮縣監李采糴糶之政不似災歲賑濟之善大騰民頌以至斷訟束濕闔境俱稱云則治績之爲列邑最可以推知似當施以陞敍之典開寧縣監李學永以治績政規爲列邑最爲言而臣與該縣監有娚妹應避之嫌揆以公格不敢可否請置之咸昌縣監李榮運聞慶縣監朴彝源延豐縣監金弘道利川府使沈禧廣州府尹徐有臣連原察訪鄭東愼繡啓論列旣無優異之績亦無顯著之疵請竝置之尙州前牧使李趾采善山府使朴綏源居昌縣監兪漢紀繡啓論列俱係不法而況穀簿之幻弄災結之偸竊雖皆歸之於奸猾而其全不照察一任欺菽者已極矇然而至於立本之補賑差任之多謗尤爲可駭請竝先罷後拿從之敎曰每誦漢帝其惟良二千石之說歎其深得治體字牧之得人勝似萬包賑飢善治如彼善賑又如此又況是誰之孫而是誰之家乎知禮縣監李采何拘郡守履歷特擢本道三品職見窠口傳啓下繡啓論列極爲精約其所譽泚必有料量是豈非多年簪筆之效乎旣嘉其人則宜用其言開寧縣監李學永待窠首擬郡守咸昌縣監李榮運聞慶縣監朴彝源等陞敍則亦不可循例回啓亦待窠出卽擬李趾采之罪不可斷以不逮言若有一分嚴畏之心昨年飭禁之下焉敢若是無狀各頃所犯歸之吏奸者繡啓未免巽軟旣聞之後先從聞之者當嚴處趾采道內最遠地竄逐善山居昌事罷拿之請雖已依施而捧供則當發明待其供行査太不新奇嚴飭道伯與別單論列條件爲先詳査狀聞以爲懲一之地事分付○兵曹以慶尙道暗行御史書啓回啓以爲尙州營將金載仁鳥嶺山城別將曺以周忠州營將白泳鎭其所論列不過鎭將職分內事別無顯著之績竝置之金烏山城別將陳德履頃因本道畢賑狀本稟處有更令新道伯詳考實蹟狀聞以爲別般論賞之命矣請待新道伯採實登聞後稟處從之敎以金烏山城別將陳德履事前有閫狀道啓而使之査聞稟處者意在審愼今觀繡啓益覺嘉尙聞其履歷亦不過殘營微官眞所謂人才不擇地者也此等之人豈可例給加資張而止乎加里浦時僉使之減等決棍未免失刑汰其人今日內口傳差擬待下批除朝辭赴任事分付
정조 17년 · 강
命嶺南御史別單依備局回啓施行仍命三道賑資之公穀那移査櫛還錄嶺南穀簿逐邑料量具意見狀聞故縣監李過芳施以棹楔之典寺奴貢侵徵之弊另加釐正
정조 17년 · 목
備局啓言卽見慶尙道暗行御史李相璜別單則其一賑邑自備大係民弊事也賑邑之虛張自備耗害公穀誠如繡衣所論而一道之中居昌旣登繡啓則其在懲後之道不但不爲擧論於論賞之列宜有別般勘罪之擧該縣監兪漢紀令該府拿問處之外此諸邑必多此弊分付道臣一一査正俾除秋後預貿立本之弊此後若有犯科之邑倅則道臣狀聞請勘如或掩匿而從後現發則竝與道臣而嚴處之意定式施行一體知委於諸道其一麥事又歉民勢渴急令廟堂關飭道伯別講接濟之策事也本道旣經大賑麥又不登目下接濟之道宜有措處之策還賑之餘道內形勢無以詳知分付道臣從長講究使之登聞其一各邑儲置加用居多事也收租頒降時上納之數比前增加故本道儲留自致縮少此則分付惠廳使之善處俾無加用之弊而庫中虛實雖無可閱用下文簿豈無覈實之道乎謂無可論初不反閱恐欠按廉之體其一故縣監李遇芳忠孝兩全合有旌褒之典事也遇芳以乃父之子矢復父讎挺身討賊其所成就可謂卓然令該曹稟處其一金泉屬三驛位土川反沙覆餘存些少實無支堪之勢事也其在軫恤之道合有矯捄之策分付道臣商量蘇革之方俾爲奠安之地其一忠州尙州善山三邑城堞稍待年登着意繕修事也邑城之一任頹廢實非當初設始之本意分付道帥臣參量年事與民勢使之次次修補期於完築其一松峙間路一切防塞事也纔防松峙又開別徑殊乖重關防之意事當一切禁斷而兩界民人潛相往來終非設法可禁之事嶠南一面之割與湖西繡衣之論非無意見而土地分割之際兩道之利害形便有難遙度令兩道道臣往復相議報本司後稟處其一寺奴婢數年以來逃故相績侵隣徵族事也年前貢總釐正之時邑有當納之定數道有推移之餘額科外之不得濫徵越境而不得侵漁前後飭敎不啻申嚴德意所遍宜無滋弊之理而繡衣論列如此其間或有別般生弊之端而然乎更令道臣査究釐正毋敢違越定式其一軍丁叠役爲本道之痼弊事也軍丁叠役何道不然而良丁日縮職由於校院募丁科外冒濫之弊分付道臣嚴飭邑倅一一釐正俾無黃白虛伍之患而仍令諸道一體査括充定期有實效其一居昌舊還更定年限使之排年備納事也此則待秋成令道臣參量事力年分修啓時同爲稟請其一忠州山火田多是耆老所軍器寺收稅者而濫數執卜事也火田收稅從實執卜旣有申明之飭敎則該道之一味任他極爲駭然道臣推考所謂導掌令該道一遵受敎査出刑配其餘諸條別無可以稟處者竝置之而其中居昌善山二邑各有房嬖云旣已現發之後不可置而不論兩邑守令依法典竝爲罷黜繡衣別單體假自別上而國體利害下而民間疾苦之可合上徹者始乃枚擧陳聞而今此繡啓所論非不多矣只從賚去事目有若逐假條對事非緊關語涉張皇請御史李相璜推考允之敎以賑穀之不拘無例隨請皆許欲禁料理之弊而諸倅所犯如許其可曰道有道臣乎嶠南若此兩湖可知嚴飭三道已現發外各邑一竝査櫛還錄而萬一從忽道伯隨現重勘至於本道穀簿之枵然萬萬不成說嚴飭道伯逐邑料量仍以接濟措處兩件事勿以循例看過別具意見狀聞事分付故縣監李遇芳之旌褒事年前欲與類此者一體施行而在其時則以人數之太多廷議參差未免姑置遇芳之棹楔夫誰曰不可乎依施寺奴貢之依舊侵徵事萬萬駭然年前詢問後姑不指一回下者將欲大加釐正而釐正姑捨是侵徵反如彼國有紀綱焉敢乃爾付之道伯竭心對楊無負差遣之本意事嚴飭分付
정조 17년 · 목
政院以大協旣入闕中不爲肅謝直爲出去請推考命遞差
정조 17년 · 강
配罪人具純于薪智島仍命時囚朴尙春待査啓稟處李顯宅等勘放
정조 17년 · 목
義禁府啓言嚴囚罪人具純絕島減死定配事命下矣臣等卽爲開坐依下敎謹以傳敎洞諭於罪人具純處後康津縣薪智島減死定配而發遣府書吏押送配所又啓言時囚罪人朴尙春繡啓論列諸條一辭發明其在獄體不可徑加勘斷而前此行査之啓未及登徹更爲分付道臣一體査實狀聞後稟處李顯宅繡衣奉命事體自別只憑秘關初不審愼發送校卒使之追躡事極痛駭以此照律杖八十收贖奪告身三等放送趙鎭圭衙客之捧賂雖或發明官貿之責出富戶係是法外不可以數朔前矯弊有所寬恕任長源賣鄕捧錢雖出補賑之意旣犯飭敎不可容貸竝以此照律各杖一百收贖告身盡行追奪放送韓德載還穀法意何等嚴重而流來舊逋旣不準捧敢以了殺樣質言統帥者殊極可駭以此照律杖一百收贖告身盡行追奪長連縣朴山驛從三年定配又五年禁錮允之如有功議各減一等又啓言韓德載母年七十無他兄弟云依律文杖一百徒三年定配收贖告身盡行追奪又五年禁錮允之
정조 17년 · 강
推金吾參坐堂上金華鎭等
정조 17년 · 목
承旨林濟遠啓言草記體假自有格式而今此金吾草記雜以吏讀有違常例原草記使之改修正以入當該參坐禁堂請推考從之
정조 17년 · 강
以李采單付善山府使林性運爲蔚山府使李秉淳爲知禮縣監鄭昌耆爲居昌縣令鄭雲違爲庇仁縣監竝口傳也
정조 17년 · 강
蔚山府使林性運豐德府使鄭東協相換
정조 17년 · 목
敎曰年太淺劇邑蘇弊宜取熟鍊蔚山府使他道守令中素稱剛核人相換
정조 17년 · 강
遞吏曹判書金文淳以李文源代之丁範祖爲吏曹參判李勉兢爲參議竝前望也
정조 17년 · 목
政院啓言殿最開坼只隔一日而吏曹褒貶尙未磨勘請吏曹判書金文淳牌招擧行允之○文淳違牌敎曰重任難以數遞意謂亦或可强矣更聞供職其勢誠難云今則開坼隔夜不可一味相持任其癏曠行吏曹判書金文淳今姑許遞與參判參議未差之代前望單子入之待下批牌招貶坐使之待朝擧行
정조 17년 · 강
遞兩司違牌及在外人
정조 17년 · 목
政院以兩司諸臺或違牌或在外守令署經不得擧行啓有是命
정조 17년 · 강
以姜忱爲執義金晦彬南必錫爲掌令吳鵬南趙彥哲爲持平洪周鳳李柱延爲正言尋遞兩司在外人以金祖淳爲掌令鄭繼忠金驥燦爲持平權漢緯玄重祚爲正言竝前望也
정조 17년 · 강
命光陽等兩邑稅穀致敗船人犯科與否待査報更爲稟處
정조 17년 · 목
戶曹啓言光陽順天稅穀合載船隻致敗船人犯科與否與該司堂上卽爲査實事命下矣臣與舟橋司堂上金文淳船隻之到泊稅邑日子及兩邑之裝發月日査問於訓局船船主曺昌大則以爲正月晦日治送船隻之後裝發日子不得聞知云兩邑之緩裝晩發無以硬斷而以兩邑裝發狀啓觀之光陽裝載在於三月十三日順天裝載在於三月廿七日則船隻之到泊光陽在於二月之內可以推知而今以湖西道臣査啓言之船人招內自順天離發在於四月廿五日云其逗遛不發必由於裝穀之遲滯或出於船漢之犯科而自京司實無覈出之道關問該道眞的覈得然後罪在邑守罪在船人可以詳知請待其査報更爲稟處允之
정조 17년 · 강
召見下直守令于熙政堂居昌縣監鄭昌耆知禮縣監李秉淳
정조 17년 · 목
江原監司申耆啓本淮陽府使鄭景祚査田此稽倘能善後歙谷縣令吳在鎭治雖無疵檢或有失金化縣監李聖龜何必苛責佇見來效竝中黃海監司李祖承啓本載寧郡守李熙燮志切圖報勉哉束濕長連縣監李秉喆邑多宿瘼宜思矯革殷栗縣監金致光病豈妨務校宜制悍竝中兎山縣監洪大淵邑小事簡謗何喧騰下平安監司李秉模啓本中和府使李榏何太少斷所貴不欺雲山郡守金處純務雖知先言或過實博川郡守洪棆姑略微疵治固安詳龍岡縣令鄭魯榮已知奉法控辭何據孟山縣監徐潤璞孰無得失愛是醇謹殷山縣監李貞運治非損奮法宜受過江東縣監尹序東戒忽禁養頌在均糶竝中順川郡守李煥報雖塞責戒昧在得泰川縣監鄭最成每戒盃酌胡妄樂石竝下忠淸監司李亨元啓本沔川郡守朴始榮報體差疏稅飭頗嚴永同縣監金履錫謗豈盡信志則願治幷中全羅監司權▣啓本長興府使元永胄以處事詳敏閒隙看書爲目置諸上考點下綾州牧使尹耆東允矣寬平勖哉剛核樂安郡守洪采疇苟完賑政餘事始略錦山郡守徐日輔志無弛日病有昏時康津縣監成彥檝所貴誠慤盍亦綜密幷中茂長縣監李學彬事多恣意怨豈防口下咸鏡監司金憙啓本端川府使成鎭殷可也質慤勉哉綜詳中
정조 17년 · 강
遞承旨林道浩仍命拿處捉卽付過放送
정조 17년 · 목
祖淳違牌敎曰聞有情勢許遞
정조 17년 · 강
飭兵曹判書徐有防行公
정조 17년 · 목
政院啓言兵曹判書徐有防入侍命下之後謂有難安之端屢度催捉終不入來請推考仍卽牌招敎以私義雖似難强公格不可擺脫此所以古人處義或多見笑於俗眼處而其實則不以私害公也邃古之例姑舍是此吏判與故重臣吳載純同時行公幷參大政娚妹則一也且無格例之新有釐改者則今忽看作必遞之義半日相持致煩請牌意出戒懼跡反屑越前望之點下於此吏判也豈不深量此箇事理乎兵曹判書徐有防爲先推考牌招申飭行公有防違牌敎曰申飭之下又復違牌吏判畏公格兵判知私嫌而然乎不除則已旣授之決不當以無於例之事曲施體諒然則揆以道理豈敢坐要飭敎乎爲先從重推考更卽牌招嚴飭開坼仍卽開政政院之尙不更請牌招極爲駭然當該承旨洪仁浩從重推考
정조 17년 · 강
兵曹判書徐有防陳疏賜批仍命牌招
정조 17년 · 목
疏略曰臣與吏曹判書李文源爲娚妹間也娚妹親嫌與他自別若使之一東一西竝據兩銓從他譏議恬不知避則非但私義之懍惕其於公家用人之道豈不苟簡之甚年前之一時已例非臣之所可援而雖以資級崇卑言之在下當遞又在於臣伏乞特遞臣本兵之任批以娚妹自娚妹金石自金石卿其勿辭行公仍敎曰兵曹判書批下更爲牌招
정조 17년 · 강
命鳳山郡守柳心源中考施行殷栗縣監金致光勿罷飭海西道臣自勉而勉他樂安郡守洪采疇罷黜飭兩西貶遞守令今日政先爲另擇
정조 17년 · 목
吏曹啓言開坼坐起時考見諸道褒貶啓本則鳳山郡守柳心源以難責振刷爲目則宜置中考而置諸上考殷栗縣監金致光以病豈妨務校宜制悍爲目則宜置下考而置諸中考請該道道臣推考鳳山郡守柳心源中考施行殷栗縣監金致光罷黜允之敎以殷栗縣監金致光自在兼史之時熟知純勤之恢恢於蕞縣況忠壯之家從宦者只有此人欲令官以享之曾有除郡之擧矣道伯若能隨處察飭如渠無勢者自有柔必剛之效大抵海俗制悍之難朝家則認以爲營邑同然若欲自勉而勉他不必責人如彼太備致光勿罷以此意申飭道伯又啓言樂安郡守洪采疇以三年窠守令兩次居中其不治可知請依例罷黜允之敎以本邑之難治與數遞爲吏民切痼之瘼若不拔例擇送何以穌弊乎卿其知悉兩南貶遞守令中賑邑之代瘡痍之餘一刻曠官可悶今日開政先爲另擇待下批一兩日內申飭下送
정조 17년 · 강
命停擧儒生解停勘配儒生放送大司成及當該閣臣承旨館堂推考仍飭大司成實兼除非開政例付而有擧行之事則以口傳還付之意閣館院各隨當司稟啓
정조 17년 · 목
成均館啓言停擧儒生洪祜淵兪仲煥李正東辛鳳祚尹陽光等依下敎解停敎以名不記向因闕門內服着犯科勘配者相考分揀放送事分付至於洪祜淵所犯不可正於杖流十分斟酌姑先停擧矣亦入於解停中雖不拔去此後若或不謹當用重律令二同知事知悉嚴飭旣有館長則此草記之兼堂替行極爲昧例何關於職名實兼之例付與否乎大司成推考雖以內閣政院本館言之尙無一言措辭請付當該閣臣承旨同知事亦爲推考此後除非開政例付之時而如値擧行之事以口傳還付之意閣館院中各隨當司卽爲稟啓事申飭
정조 17년 · 강
遞吏曹參判丁範祖
정조 17년 · 강
推該房承旨林濟遠命大司成徐榮輔時帶檢校口傳下批
정조 17년 · 목
因大司成徐榮輔單付單子敎曰無口傳之命亦無定式則豈可徑付乎該房承旨推考今番則時帶檢校仍爲口傳下批
정조 17년 · 강
飭鎭安縣監代拔例擇差
정조 17년 · 목
全羅監司權▣狀啓以爲本道暗行御史移文內鎭安縣公私庫竝封閉云故該縣監朴華源依例罷黜而該縣以賑餘殘邑分糶課農俱係緊急其代令該曹各別擇差催促下送敎曰以賑餘殘邑願得良倅不待狀請可以推知況所請如此拔例擇差待下批明日下送而得失之斨若或將無同不擇之判堂難免重勘此意申飭政廳
정조 17년 · 강
有政吏曹判書李文源進
정조 17년 · 목
以李在學爲吏曹參判洪克浩爲掌令尹光普爲校理洪秀輔爲左參贊權以綱爲兵曹參判南正周爲長興府使柳相亮爲樂安郡守申禹相爲茂長縣監尹文東爲鎭安縣監
정조 17년 · 강
命五衛將呂萬永拿處捉卽放送
정조 17년 · 목
敎曰兵曹判書爲先推考行首五衛將汰去○因五衛將呂萬永汰去傳旨敎曰身爲曹司衛將初不現告萬萬駭然所當嚴棍姑爲參酌令該府拿問處之尋因囚單子敎以附過放送
정조 17년 · 강
命時囚朴綏源等待朝照律
정조 17년 · 목
因善山前府使朴綏源居昌前縣令兪漢紀囚單子敎曰日熟如此今日內捧供處暑前時囚切勿無端經夜不捧供事分付○該府啓言時囚朴綏源原情以爲本府昨年大水十八面中十四面已成極無之災而不幸分等居於之次愚見以爲之次邑應無公賑之法自初冬依道內移貿例祖一石價一兩米一石價三兩從自願分給民間使之翌秋納還之地今春分賑時姑先取用於留庫中繡啓中或從料販實出於摭實殘戶給錢事賑資經紀後所餘爲千餘金故每戶各三錢白給而到今繡啓之後始覺有沽衒之嫌本府穀簿素無吏逋而査逋之法畢分後反閱始爲計石而畢分翌日繡衣入府故未及反庫而先登於啓聞莫非不能先事察飭之罪災政則昨秋水災成一滄棄沿江各面遍行親審以一千五百七十餘結磨勘後先書俵紙出面已上里已上各人名下當給之災爲幾卜幾束合計都以上堅封出送于各面使民人輩曉然知當受之災然後始使書員考給矣繡衣行査之日偸弄至於二百結之多矇然不察之罪萬殞難贖莅任以後初無大訟而或以上下納之愆期因該色輩之提告間多推捉之擧則吏奸或綠此得售乎平日不善嚴束至登於繡啓罪不容誅云兪漢紀原情以爲本縣還弊今已釐正而流來吏逋民反三穀合二千一百餘石昨秋反閱時又爲査出方在枷囚督捧中而秋事判歉萬無以本穀徵捧之道故面議營門依本邑前例以錢代捧以爲待秋作穀之地而旣是徵逋則不必以豐年詳定價徵納故以米一石價三兩五錢祖一石價一兩五錢太一石價二兩酌定而本邑旣是穀鄕年事免歉則作穀之除不必盡入此數且賑政方張經紀賑資實無料辦之道又以此意酬酢於營門以米價中除一兩太租價中除五錢則其數爲一千二百四兩故又於公貨請得取剩中除出一百九十餘兩合以錢一千三百九十餘兩作租則穀數亦爲一千三百九十餘石賑穀所入竝簸揚斗縮則其數爲一千二百八十餘石竝雜費所用則恰滿一千三百九十之數此則踏印文書俱在可按而知豈可以一石他用乎旣以此區處之後逋錢及賑資作穀之錢竝以結還條分給民間而大同純錢之納實爲目下錢荒時難堪之民弊故聚集一邑民人一一知委後以此錢防給大同矣吏逋之得以趁卽收殺災民之得以窮春紓力專由於此則民人輩雖極愚頑意謂其有感無怨而今反以立本稱冤云者曾是不意而吏奸莫祭云云今番繡衣出道於本縣時査得昨冬俵災時都書員之幻弄二十八結刑囚推錢防給結役而此則昨年水災後當秋檢田遍行親審以六百四十結磨勘而當其俵災之際或慮書員之弄奸營勘元總及各面分俵實數書揭一通於官門不能一一曲察致此現捉之境其不察之失在所難免至於差任之得謗云云莅任之後所謂鄕任初無數遞之事雖或改差亦無特差之事只令自下從公論差出則似無得談之端此則本邑人心素稱難化構陷官長自是伎倆故致此捊言之胥動至及於繡衣之論列莫非不善奉職之致云泛稱遲晚請竝刑推得情敎以除刑推待朝議處照律仍別功議減等以聞
정조 17년 · 강
漢城府以癘疫別單啓
정조 17년 · 목
自六月十一日至十五日中部涉疑疾九十九名出幕東部涉疑疾無西部涉疑疾二百七十一名內方痛十三名向差八十五名已差一百名已差還入七十三名出幕一百二處南部涉疑疾一千二百六十四名內方痛二百八十六名向差七百三十二名已差一百七十一名已差還入七十名死亡五名出幕四百八處北部涉疑疾五百四名內方痛一百六十名向差一百六十一名已差一百二十名已差還入五十五名死亡八名出幕一百五十五處東活人署涉疑疾十名內方痛三名向差五名已差還入二名西活人署涉疑疾九名內方痛二名向差五名已差還入二名以上病人二千五十八名內方痛四百六十四名向差九百八十八名已差三百九十一名已差還入二百二名死亡十三名出幕六百六十五處
정조 17년 · 강
召見下直守令于誠正閣居昌縣令鄭昌耆知禮縣監李東淳長興府使南正周泰安郡守柳相亮茂長縣監申禺相鎭安縣監尹文東
정조 17년 · 강
命兵曹判書徐有防記過旋命分揀仍飭行公
정조 17년 · 목
政院啓言明日武臣堂上祿試射試官當爲擬入而判書徐有防謂有情勢不爲擧行云何以爲之敎以牌招○敎曰以今之俗若不矯今之弊朝廷事無可爲近日銓長除拜之微意卽其中一事也不然乏人雖甚豈必爲此苟且之擧使吏判與其妻兄妹壻幷列於三曹緊任乎俗弊滔滔虛僞成風占便之過至於工謀工謀之不足莫嚴者公格而毀劃無難以予所覩記言之昔之大臣以第單擧於籌堂以姊夫薦似於備局副提擧矣今也幷與姻婭而避之亦以從侄與弟直擬於銓長藩任矣今也幷與姓同寸外之親而爲嫌朝廷之不尊未必不由於此等處下而格外之嫌唐突煩浼上亦未免一一曲副於甲巳若此於乙又不得不援例而許之如是也故纔有可東可西難於去就之處義輒以規免爲計年少位卑之人昧例迷執尙可說也爲銓長重任者亦欲效此揆以事理不但萬萬不是前輩作事盛水不漏以從兄弟猶且行公於兩銓雖無年前此吏判已例其不敢言私自昔然矣今番除命匪爲侈其人意有所據必欲釐正而後已則雖日違十召挨過政期最後究竟法惟在眥出二字若勉膺行政徐圖鞶裭則亦豈可一味强拂反乖體下禮使之方乎兵曹判書徐有防推考更卽牌招勿以違牌捧傳旨○政院以兵曹判書徐有防來到闕外終不膺命請推考敎以此啓辭勿施當該承旨推考仍以前牌催促○敎曰聞朝者下敎乃以區區私義終不膺命紀網所在萬萬駭然兵曹判書徐有防爲先記過仍以前牌催促去來知入又敎曰記過有命兵判聞已入來記過姑爲分揀開拆及開政斯速擧行事嚴飭○政院啓言兵曹判書徐有防旣入闕中開拆開政命下之後不爲擧行直爲出去請從重推考敎曰記過分揀欲使之行公則又卽出去云然者豈有如許道理分義乎同一地處同一處義年前兩堂旣行大政此重臣獨自如此果有過於人之固執而然乎今於嚴飭之後又以出往闕門外待罪之說微稟者政院事巽軟甚矣當該承旨推考兵曹判書徐有防不可循例問備而止斯速入來擧行事各別嚴飭仍卽牌招去來星火申飭○政院以兵曹判書徐有防再違啓仍稟一日三牌何以爲之敎曰深夜如是酬應擧措轉益駭然聞嚴敎亦不知勉膺觀於平日謹畏判作兩截人決無曲循之理更卽牌招嚴飭行公
정조 17년 · 강
命武臣堂上祿試射十五失以上雖過元數特給今朔祿
정조 17년 · 목
敎曰武臣堂上祿試射當於都目前爲之何待兵判出仕然後出望筒乎極熱等待之弊不可不念明日卽元定日也御將及禁將爲試官開場於訓鍊院除騎蒭片箭以柳葉箭十巡試取今朔則十五矢以上雖過元數特幷給祿事分付
정조 17년 · 강
以金孝建爲承旨前望也
정조 17년 · 강
敍大臣卿宰侍從罷削奪告身及在謫人
정조 17년 · 목
敎曰大臣卿宰侍從堂上堂下罷削奪告身在謫人員幷放蕩滌敍用大臣付樞銜今下政事寶卽爲安寶使該府郞卽爲往傳其餘皆付軍職令該曹口傳擧行當日下批安寶○前領議政蔡濟恭前左議政金鍾秀前監司鄭大容前司諫尹羽烈前正言南涑竝敍用前留守柳戅前御史尹魯東前縣監任長源前佐郞玄重祚竝蕩滌敍用定配罪人李祖源孟至大金履翼朴載淳竝放蕩滌敍用
정조 17년 · 강
命前嶺伯鄭大容以公罪勘放前錦伯李亨元仍任前府使朴綏源收贖放送配前縣監兪漢紀于天安郡竄前牧使李趾采于泗川縣仍命未議處諸囚保放
정조 17년 · 목
義禁府啓言前慶尙監司鄭大容原情以爲河陽縣監柳秉均供辭中面議一疑卽第一自明之端而在渠爲萬萬慚悚不得不略暴事實帖價之減數民錢之願納果皆酬酢而亦果許施而嘉奬矣追後現發者帖價則減於成册而不減於民納民錢則勒捧居多而那移轉甚而今此爰辭只擧酬酢之謾語金沒理發之實狀而錢還之分援吏校者自吏校而巡給還民旣有逐等文書年租一石之價亦有定數而還民之受錢還錢還之給廉價何太發明乎監色之供招兼官之査報各樣錢穀之去來文薄一按可知惟望自本通嚴査辨其虛實而當此通一路賙賑之時許多大吏之干犯如河陽倅者難保其必無而渠未效糾正之擧河陽事亦非渠摘發卽自露其手脚以至於掩置不得畢竟論勘只就至殘之邑者莫非渠罪云請議處敎曰大官以下旣命蕩滌處分不可異同守令之供道伯不必深罪以公罪區別功議先放後草記此囚與前錦伯自在收敍之中則徒然差代爲弊民邑又況日前處分涇渭已別者乎前忠淸監司李亨元仍任事一體分付該曹又啓言時囚朴綏源斷訟決獄吏多干政猶或自明而至於給錢貿穀先用庫還雖出於經紀賑資之意論其所犯難免料販那移之科倉簿之虛留災結之見瞞亦不可以矇未覺察有所寬恕兪漢紀則差任得謗莫察吏奸特其餘事營賑料理法禁甚重則許多逋穀以錢代捧立本取剩至於千餘石之多不可以補用賑資遽議容貸綏源杖一百收贖告身盡行追奪流三千里定配功議各減一等而其母年七十二無兄弟獨身云依法典杖配收贖漢紀杖一百收贖告身盡行追奪功減一等天安郡新恩驛徒三年定配允之又以李趾采泗川縣竄逐依例押送配所啓允之○敎曰行査未議處諸囚保放
정조 17년 · 강
以蔡濟恭金鍾秀爲判中樞
정조 17년 · 목
兵批啓言前領議政蔡濟恭前左議政金鍾秀敍用有命矣當爲隨品置處而領中樞一窠判中樞二窠他大臣今方見帶請依例加設判中樞下批
정조 17년 · 강
命十八日日次儒生試取時試官依節製例爲之
정조 17년 · 목
承旨徐龍輔啓言來十八日儒生試取時係是以製代講則依殿講例七試官似當備員而泮宮試取之時命官以下亦當一齊進去乎敎曰更思若備七試官則卽親臨之例旣有命官則卽亦殿試之例矣依節製例文任及閣臣玉堂騎郞爲試官而直提學及堂上檢校直閣抄啓文臣同爲考試
정조 17년 · 강
召見一提學鄭民始兵曹判書徐有防大司成徐榮輔及前嶺伯鄭大容于重熙堂
정조 17년 · 목
政院以兵曹判書徐有防又爲違召啓敎曰如是相持者不過曰無於例之公格不欲爲重臣一人之私義而有所闊狹也明知其必不曲循如是逡巡是豈分義之所敢出乎爲先入侍事分付○敎曰筵席奏語不當若是況所謂已例亦不可以依俙傳聞之說輕改金石之典以此以彼屑越甚矣兵曹判書徐有防從重推考筵退後卽爲開政事各別申飭
정조 17년 · 강
遞奎章閣待敎徐有榘
정조 17년 · 목
一提學鄭民始啓言今番本閣褒貶時待敎徐有榘以貶坐不參居中矣直閣待敎爲任之淸切在玉堂之右而法典中有曰時任玉堂殿最居中則卽出其代則直閣待敎之殿最居中者似當遞職而事係創始亦關官制不可無定式遵行矣敎以依玉堂例遞任
정조 17년 · 강
遞兵曹判書徐有防尋遞吏曹判書李文源仍任徐有防兵判以李▣爲吏曹判書前望也
정조 17년 · 목
政院以兵曹判書徐有防謂有公格之不可冒當直爲出去請重推敎曰筵中雖未畢說所謂公格設有遞改者亦安知無行公之例乎年前此吏判之與故判書行都政也其時亦必有考據而然以此以彼公格云云未知的當況直自筵席逬出闕外昨日今日殆作課程揆以分義亦甚寒心從重推考其委折問啓○該院啓言問于徐有防處則以爲夷險燥濕生死向前八箇字卽臣平生所自矢者則今於見職豈敢爲旣出還入之計而第目今處義株守難改蓋娚妹之爲親至近至切從古未聞以吏兵判一時幷據同行大政臣固謏寡未詳故事而只以五六十年來已例言之曾聞故相臣李宗城與故重臣徐宗玉爲娚妹之間徐宗玉又與故重臣李周鎭爲娚妹之間而及其同長兩銓輒皆控辭遞免此豈非明白可據之例而至若故相臣徐志修與故重臣李昌壽卽從娚妹之間而亦於同長兩銓之時故相猶且積費撕捱而其時傳敎若曰吏判撕捱雖皆曰過予則曰不無所執以禮使臣之道亦難强迫曾前親娚妹一遞一否前例皆然況從娚妹乎特命許遞此是癸未四月間事也必當昭載政院日記一考可知矣然則臣之必欲冒罪引遞者不可但以私義言雖謂之公格所在可也年前今吏判與故重臣吳載純黽勉行公特是一時副急之擧恐非有別般考據而然今何可捨前輩屢行之例效今人一時之事乎況於昨年冬此吏判之又與故重臣同在兩銓也過動駕卽爲處義之意明言於朝班則此吏判亦不以向來一出仍以援例亦可以知之矣兩銓重任也都目大政也官職進退人物取舍一皆出於娚妹二人之手則臣等之私心凛懼姑捨是朝體之苟簡孰大於此此臣所以寧被鈇鉞之誅不敢爲唐突冒出者也今若怵迫義分擺壞格例開政開拆晏然奉行則非但同朝諸人相與嗤笶輿儓下賤亦必唾罵曰夫夫之如彼力辭特不過飾辭虛讓坐要替飭臣雖有百喙無以自明而亦何以抏穎自廁於簪紳之列乎如臣湔劣固不足比較而豈忍爲此欺天欺人不誠不信之事乎從座目一遞一存明有故事而臣之年序資級俱下於吏判不獨吏兵曹之次第則在下當遞專屬臣身西銓一步鐵限在前惟願速被邦憲少贖積逋之罪震懍之極不知所達云矣敎曰然則對語中指陳之諸人已例似亦以泛然塗聽之說有此質言矣卽令本院詳考堂后日記先朝下敎及其時筵話槪略以啓如或與問啓對語相左更卽牌招斯速行公又啓言取考癸未四月二十四日常參朝講入侍時日記則因吏判徐志修與兵判李昌壽以從娚妹幷據兩銓引義撕捱事大臣筵奏有曰故相臣李宗城與徐宗玉相避而宗玉遞焉宗玉又與李周鎭相避而周鎭亦遞以親娚妹言之一遞一存其例多矣爲達而先朝下敎若曰吏判撕捱雖皆曰過其知若此亦難强迫吏曹判書徐志修今姑許遞爲敎矣敎曰徐文淸事係是一時特異之恩也其後從娚妹行公者當指不勝計則此非可援之例而外此故相諸人事最合於此兵判地處而此不過大臣奏對間過去說話未見上敎文蹟之載錄於各年日記者決不可以此謄本作爲金石之典徐文淸亦被格外特遞之恩兵曹判書徐有防許遞其代前望單子入之又敎曰以禮使之意雖已許遞無於例之公格若自此兵判爲例則所可懼者金石之賤於珷玞瓦礫也因一兵判打壞常憲終涉未安承牌後逡巡於鎭長行公猶可說也幷與出仕而一直牢拒此徐文淸恬退者之所不爲古人何故謹守公格今人必欲以私抗公乎到今四維輕而常憲重其所出場亦甚至易若無年前此吏判之當遞不遞踢蹶行政則今番豈有許多日酬應乎如是之際重臣亦豈不難安乎行吏曹判書李文源特姑遞免以寓體下之意今則可謂毛將焉傳而以私抗公之習不可任他兵曹判書徐有防勿遞卽爲牌招入來開改仍行開坼坐起○敎曰吏曹判書前望單子入之○敎曰守禦使李文源令該曹口傳付軍職
정조 17년 · 강
遞執義姜忱掌令金晦彬洪克浩持平金驥燦
정조 17년 · 목
忱晦彬未肅拜也克浩驥燦在外也
정조 17년 · 강
命二十一日輪對官涼生後來待
정조 17년 · 목
因輪對日次取稟敎以爲之先爲受點涼生後來待
정조 17년 · 강
以洪良浩爲藝文提學前望也
정조 17년 · 강
命太學停擧人一體鮮罰
정조 17년 · 목
敎曰特敎停擧外如有本館停擧人一體解停事分付
정조 17년 · 강
命武臣堂上祿試射矢數未滿人特爲分揀
정조 17년 · 목
該試官以嘉義朴壽崙未滿四矢請罷職敎以今番則分揀
정조 17년 · 강
命洪守榮口傳調用
정조 17년 · 목
敎曰慈宮誕辰本宅承候入來之人洪守榮久無職名令該曹口傳調用
정조 17년 · 목
以小臣拜獻南山壽爲賦題敎曰承旨持此御題進詣泮宮日次殿講到記儒生等試製以來○科次訖敎曰今六月朔日次殿講儒生製述居首三上進士柳之羽進士吳泰曾幷直赴殿試之次三下一進士權晙直赴會試之次三下進士申奭相生員金冕鎭進士尹孝植生員李東延生員崔時澤各給二分
정조 17년 · 강
命應製抄啓文臣韓用鐸準職金熙華陞六李羲甲除外職嚴耆陞敍尋除耆修撰
정조 17년 · 목
抄啓文臣等以日次儒生應製科次對讀官入來特命宣醞仍命以儒生應製之題各製進七言四韻律詩用鐸等四人呈券餘皆限後遂考下用鐸三上者三中羲甲熙華幷三下各於其券特書賞典令捧傳旨○內閣啓言今日應製時抄啓文臣嚴者居首陞敍事有命而已經準職何以爲之敎曰以若文華合置顧問修撰除授令政院牌招入直
정조 17년 · 강
以洪守榮爲掌樂主簿口傳也
정조 17년 · 목
以小臣拜獻南山壽爲賦題命假注書鄭文始馳往試取收券以來親考訖敎曰今六月朔水原邑內儒生應製時賦三中幼學李師淳直赴會試三下生員林周喆給二分次上生員申光軾幼學黃明漢申勖李弘德任鼎常沈秀永進士閔榮祖幼學曺鴻振各扇子三柄賜給
정조 17년 · 강
召見日次人格儒生于迎春軒
정조 17년 · 강
命謄送傳敎一本于兩大臣
정조 17년 · 목
敎曰大臣體重付銜之不爲於口傳豈不知之或有其例不可再爲以是之故兩原任之日前付樞銜也不待該曹送西之草記特敎付銜謂之恩禮可也降殺之例云爾則未也至於口政云云尤有太相及其時政席之開已至經宿吏批則答下直而兵批則以判堂引義在未決中以吏批所下之寶卽令兵批先爲下批安寶而猶慮六臣之或有難安原傳敎中卿宰以下付軍銜別書口傳二字另示區別之意矣至於入直堂上之擧行除非判堂赴政則自是常格大臣箚子雖不可持難於出納之際苟有句語間事實之相左一番具由往復不害爲惟允之義而皆不爲此溺職大矣在院承旨一幷從重推考以此傳敎一本謄送于兩原任處俾知事實
정조 17년 · 강
命承旨徐龍輔刊名於銀臺座次案仍飭都政後兵判呈告無得循例捧入
정조 17년 · 목
敎曰日前吏判遞免兵判勿遞傳敎見之者孰不領會微意乎況遞者之感於無間推心而不遞者之畏其嚴於鈇鉞諺所謂鍮匙喫飯者亦孰不代感而代畏則伊日召牌之下乃敢坐違不可但以唐突無嚴言籍使時未解夢犯在無妄于今幾日赴政姑舍是開拆亦不爲者果又何許意指乎人臣處義貴在難進而難進亦有許多般則豈必使君上莫或可否於其間動撣不得然後方可謂眞箇處義乎其事雖微其弊難言勿遞更召之後一任所爲者夫夫也亦必知其於汝何誅則佯若不知息偃在家已非臣分之所敢出名以該房尙未聞一開口角兵判事固不欲索諭幷與承宣而有罪莫勘豈有如許國網乎該房承旨爲先刊名於銀臺座次之案若此則本職毛將焉傳待後政直爲差代事分付若於都政畢度兵判呈告循例捧入當該承旨當施島配之典預令知悉
정조 17년 · 강
命順興肅川倅待下批當日辭朝
정조 17년 · 목
慶尙都事姜世揆以順興府使許晪身故馳啓敎以賑餘民事不可一刻蹔曠今日政差出待下批當日辭朝○吏曹以肅川府使金燨謂有母病終不還官啓敎以改差今日政差出待下批當日辭朝
정조 17년 · 강
飭政院兵曹判書徐有防處以日前問啓中指陳相左委折更爲問啓
정조 17년 · 목
敎曰人臣告君之辭何等敬愼處況欲敢引先朝故事則尤何等十分詳審處乎兵判今番事初則不欲索諭至今含嘿而更思之此雖至微之事與先朝處分大有相左則因其不屑而不欲索諭以致處分本事之湮晦亦豈不悚然之甚乎故相李宗城之甲子正月二十三日特除吏判也兵判徐宗玉爲其妻兄故相以此辭職聖批若曰旣有前例其卽行公爲敎仍卽出肅行都目大政前後赴政不知爲幾次至四月念後移拜禮判其間兵判先已見遞大抵一時行公則已例分明然則重臣問啓對語中所指陳者果相左乎不相左乎古人之事君一點誤書猶稱死罪況不特一點而已乎以是也故前吏判謹守家庭之訓不以私義抗公格此所以有日前責備之恩敎也適於故相之在銓也前吏判之先卿以諫長駁故相而其言不過祭酒之單付諮議之例望事而已未當以娚妹之行公爲非前吏判之年前行公亦此意也前吏判之畏公格此兵判獨不畏之抑何心乎今於如是詳諭之後其在國體不可伈泄且以事理言之兵判若知故相故重臣諸人故事則初不據實引義乃於最後登筵也有此所奏乎兵判之不能典古曾所稔知故深以爲惑問於筵臣則徐文淸事其孫果言之未嘗及於故相李宗城諸人事云然則錯見於何書錯聞於何人而有此誤引故事乎其委折兵判處卽爲問啓○政院啓言問于兵曹判書徐有防處則以爲臣無知妄作自速重戾嚴敎洊降覓死不得此際又伏承問啓之命心神飛越罔知攸措臣於日前待罪朝房也以故相臣徐志修故重臣李昌壽同在兩銓陳疏引義事與族侄榮輔有所酬酢而行公與否猶未詳知故乃於故重臣家謄來癸未四月間故相吏判許遞傳敎及筵話中大臣所奏故相李宗城與故重臣徐宗玉及徐宗玉與故重臣李周鎭娚妹相避一遞一存之文蹟未及更有他考據只以此事認爲援引之資敢於對辭中歷擧而至於故相李宗城與兵判徐宗玉同爲行公一款實所矇然矣奏御文字關係莫重而只凭私家傳錄之說有此錯對而誤陳臣罪至此萬殞難贖云矣
정조 17년 · 강
命彌串僉使金得臣等以中考施行吾老梁萬戶文德重等以下考施行
정조 17년 · 목
兵曹啓言坼見諸道褒貶啓本則平安兵使柳孝源啓本中古城僉使高應濂題目宜置中考而置諸上考致勤點下彌串僉使金得臣以浮謗何疚束下當嚴爲目仇寧萬戶白東信以體貌宜愼倉弊益察爲目則幷宜置中考而置諸上考吾老梁萬戶文德重以柴謗奚至爲目北兵使崔景岳啓本中防垣萬戶鄭勳世以誡之在色爲目則竝宜置下考而置諸中考殊無嚴明殿最之意請各該帥臣推考高應濂金得臣白東信幷以中考施行文德重鄭勳世幷以下考施行允之
정조 17년 · 강
有政吏曹判書李▣參判李在學參議李勉兢進
정조 17년 · 목
以金啓洛爲承旨申大升爲大司憲尹羽烈爲執義鄭履玉兪漢人爲掌令崔履亨爲持平權中憲爲獻納柳憲周李尙友爲正言李秉鼎爲工曹判書徐鼎修爲禮曹參判韓光廸爲肅川府使朴長卨爲順興府使
정조 17년 · 강
召見賑堂吏兵判輪對官及嶺伯趙鎭宅于誠正閣
정조 17년 · 강
點下吏兵批歲抄
정조 17년 · 목
因李柱國歲抄敎曰渠罪自渠罪恩造自恩造施之以尾閭犯之若須彌渠亦有秉彝則中夜思之能有知戢而知感之心乎敍用○敎曰前判書趙宗鉉執義李東稷持平柳憲周洪時漙縣監趙明師鄭養善兪漢輔金宗厚李羲文徐重修韓世裕李鳴運李義福別提朴來祖安重煜張彥極金世禎贊者李鍵謁者張思恭別檢朴世英府使沈原之李善漢李觀賢郡守金復根宋載瑞察訪丁胤祚都事李尙運監司朴祐源李敬一承旨洪明浩兪漢寧御史李肇源牧使鄭東閔李昌會掌令金晦彬令鄭昌謨竝敍用郡守鄭東杓蕩滌敍用牧使朴宗甲給牒敍用郡守宋銓府使宋應休竝復資縣監朴喆源林最遠佐郞玄重祚郡守李顯昱留守柳戇竝減一等前總戎使李柱國局別將尹範敍僉使具絎李東熳慶來運萬戶林春郁金鼎九兵使吳載徽別將金樂瑞營將李文協李敬進竝敍用巡將申大坤僉使鄭興僑守門將趙弼揆竝蕩滌敍用水使金明遇總戎使李邦一竝給牒敍用護軍張鉉國元綮鎭竝復資營將洪健祚萬戶黃仁赫僉使趙宅鎭宣傳官洪章煥竝減一等○敎曰吏兵批歲抄點下者依例捧傳旨
정조 17년 · 강
命停慈宮誕辰陳賀只進表裏
정조 17년 · 목
禮曹啓言惠慶宮誕辰陳賀時應行節目請磨鍊以入敎以旣承慈敎進表裏
정조 17년 · 강
命壯營哨官許彬通計前仕出六仍著爲式
정조 17년 · 목
壯勇營啓言哨官仕滿十五朔六品遷轉事曾有定式哨官許彬仕滿十三朔而宣傳官通計事有命矣依例六品遷轉之意請分付銓曹允之敎曰卿每於本營事不能致意此等處亦待提敎屑越莫甚如許彬者以宣傳官作散復職於武兼等內三廳則當通計本營哨官雖與內三廳稍異與外營將官自別則旣非罪汰事當提稟通計而不此之爲以特敎樣如是措語事體極爲不然此後如許彬者通計事定式
정조 17년 · 강
兵曹判書徐有防內閣直提學徐鼎修上疏辭職賜例批
정조 17년 · 목
箚略曰臣於筵席痛陳蔡濟恭窮凶情節而未承處分筵退上箚乞頒疏本以爲及時聲討之地而未蒙一字宣批乃煩史官封還臣名忝大臣論一凶逆而不惟不賜允可至令前古所無之劇逆肆然肅命登對臣何足言有傷國體此亦臣之罪也抑濟恭疏語之追得於耳剽者已不勝驚心痛骨噫亂臣賊子何代無之而其設心用意之凶慝慘毒直肆詬罵豈有如此賊者哉以滿庭諸臣誓不與賊俱生之心至今不得爲聲討者只緣疏本之未頒布耳伏乞亟命頒布明正其罪以爲宗社臣民之幸爲假令臣無自來情地之可言此賊未討之前義不忍共戴一天況可論比肩僚席哉此亦臣當退之一端耳
정조 17년 · 목
疏略曰臣聞天之爲天地之爲地國之爲國人之爲人惟是莫尊之王綱莫嚴之臣分維持其間而已噫嘻夜來一大臣之遽自金吾冒入修門唐突爲肅命之擧者其於臣分將謂之何如事也臣昨見其胥命之啓有曰伏承還來史官口傳下敎怳然覺悟則其必覺悟於昨年五月聯疏之辭矣其疏曰我殿下所秉執所遵行之義理建天地而不悖百世以俟聖人而不惑凡北面於殿下之庭者於此一或有毫釐之差則是亂逆云者其果覺悟之耶又曰或有不靖不逞之輩敢藉莫重莫嚴之事容易掇拾猥登章牘挾雜私意暗售恩讎反使撑天亘地之大義理爲此輩藉弄之資其爲蔑君綱而壞人紀陷民志而亂世道國有常刑云者其果覺悟之耶日前疏批中第一件以下一百二十有餘言字字哀痛言言惻怛諄複開牖不啻丁寧則封還之疏可知其意而雖甚始迷亦或今覺耶苟其然者震懍罔措求死不得必當如其胥命之語而今其半日金吾循例而止暮夜周行顚倒而趨者何其異於求死不得也不待人言而自視其處於王綱臣分之間者當如是乎不當如是乎無忌憚如此則其所謂覺悟未可知矣臣恐由此而王綱不尊臣分不嚴天經地維隳壞無餘國不國人不人而後已矣寧不大可俱哉臣於昨筵略陳霜氷之戒而歸來直廬彷徨夜壁不能成寐之際又見其變怪之擧滿心駭憤腔血轉沸染夜瀆擾義所不敢坐待晨朝治上一疏伏願殿下穆然遠覺廓揮乾剛使王綱尊而臣分嚴永有法於天下後世則實我朝萬世之幸也
정조 17년 · 강
政院以左議政金鍾秀出城啓命勿捧入命召自院中齎傳
정조 17년 · 목
政院啓言卽者議政府錄事來言左議政金鍾秀以爲臣目見萬古所無之劇逆粗效沫血之討而精誠不足以感天蹤跡不便衷情轉急冒上一箚矣卽者錄事自政院來傳還送之聖敎臣於是惶恐慚恧置身無地言不用則去雖小事猶然況事關君讎國賊之目下懲討者乎臣名忝大官而箚子之直命還送係是非常之過擧私義尤屬難安以此以彼有不敢以相職自居不得已逬出城外以俟處分而此事旣無朝禁則政院之淹置箚子多作層節事異院例大關國體臣竊爲之寒心云仍納命召何以爲之
정조 17년 · 강
慶尙監司趙鎭宅疏請歷省先壠賜批許之
정조 17년 · 강
命瑞山郡守鄭時采罷黜
정조 17년 · 목
吏曹啓言觀此湖西道臣李亨元繡啓後諸守令更考實蹟狀啓則忠州牧使鄭東閔道臣旣已狀罷淸州牧使李樂培舒川郡守李迪文義縣令洪大顯泰安縣監韓永逵保寧縣監吳正根石城縣監金復光等六邑守令縱免疵政之可言亦無爀譽之表著竝置之海美縣監申啓文結城縣監朴尙春方在拿處中論罪一款竝無可論瑞山郡守鄭時采以明欠察弊疤丁未見洞釐爲目邑瘼之矇未覺察簽丁之不能釐弊俱係不治請罷黜從之敎曰瑞山倅事與繡啓何甚相反當該御史爲先從重推考
정조 17년 · 강
命永興山四社戶總與丁卯式相等後形止狀聞
정조 17년 · 목
咸鏡監司金憙狀啓以爲永興山四社戶數最多總詳考帳籍從實牒報之意發關分付于該府使矣卽見府使朴基豐牒呈以爲本府山四社戶數一從帳籍之完在者次次溯考至于乾隆甲子式則其中丁卯式該四社合戶爲三千六百八戶比之於丙午式戶總二千四百八十六戶則其間流來減縮爲一千一百二十二戶而丙午以後至壬子所減爲五百七十戶而目今已還接爲六百二戶未還接爲一千九十戶丁卯式三千六百八戶爲最多總而甲子以前間多有腐傷蠹破憑査無路云臣營帳籍亦爲溯考則果如該府使所報故以此戶數開錄馳啓而仍以丁卯最多總數爻爲限益盡招徠之方期於盡爲還集事更加嚴飭此後形止隨其所報狀聞計料永興府山四社去丁卯式戶總正邊社一千一百一戶耀德社八百五十七戶橫川社九百七十一戶雲谷社六百七十九戶合三千六百八戶敎曰與丁卯式相等後完事形止論理狀聞事嚴飭分付
정조 17년 · 강
遞承旨沈煥之以洪明浩代之前望也
정조 17년 · 강
分揀宣傳官吳應常等
정조 17년 · 목
兵曹啓言大臣旣已還朝銅雀津管領吳應常津軍趙運永依傳敎竝分揀之意請分付該鎭允之
정조 17년 · 강
嶺南伯鄭大容以道內畢賑馳啓
정조 17년 · 강
重推慶尙前監司鄭大容還送該道守令論列啓本施願納補賑人等賞典有差仍命金烏別將陳德履實蹟更令新伯詳考狀聞賑廳堂上鄭民始啓言慶尙監司鄭大容畢賑狀